Leonor Núñez de Guzmán - Wikipedia\nLeonor Núñez de Guzmán, ganet e Sevilla (Andalouzia) e 1310 ha lazhet e Talavera de la Reina (nepell diouzh Toledo en 1351, a oa un itron spagnol, merc'h da Pedro Núñez de Guzmán ha da Juana Ponce de León y Meneses.\n4 Goude he marv\nYaouankik e oa pa voe dimezet Juan de Velasco. Mervel a reas an ozhac'h e 1328 ha setu Leonor intañvez da 20 vloaz. Neuze eo e reas anaoudegezh gant ar roue Alfonso XI Kastilha, a-boan bloaz yaouankoc'h egeti. Ha sot-pitilh ar roue gant kaerat maouez ar rouantelezh, hervez a skrivas-eñ en e gronik, betek an deiz ma varvas en 1350, e-pad seziz Gibraltar, gant ar vosenn . Dimezet e oa ar roue Alfonso XI e 1328 da Maria Portugal (1313-1357). Bugel ebet n'he doa bet ar rouanez e-pad pemp bloaz, ma oa bet lakaet a-gostez en ur c'hastell. A-benn ar fin o doa bet ur mab, Pedro e 1334. Dilezel e wreg hag e vab a reas Alfonso koulskoude d'ober war-dro e diegezh all. Douaroù a roas d'e vesterd, ha tost ken uhel e oa o renk evel hini ar rouanez hag an infant.\nDre ma tremene an amzer e oa deuet da vout kuzulierez ar roue, ken e oa erru unan eus galloudusañ maouezed Europa. Kement-se a lakaas tad-kaer Alfonso, roue Portugal, da vont droug ennañ, ha bec'h da sevel etre an div vro. Leonor azastumas ivez madoù e-leizh, evit he bugale, roet gant ar roue da bep ganedigezh, ken e oa deuet da vezañ un itron binvidik. Ar madoù-se eo a roas tu d'he bugale kemer perzh er stourm evit ar gurunenn.\nKement-se a lakaas kasoni ivez da greskiñ e kalonoù ar rouanez hag he mab Pedro Iañ. Goude marv ar roue e fellas dezho tennañ dial eus ar vesterd. Bec'h de devoe gant noblañsed ar vro, ac'h ae war greñvaat, tra mac'h ae galloud roue Kastilha war vihanaat\nMamm e oa da 10 bastard, hag unan anezho a voe Enrique II el de las Mercedes, tad Tiegezh Trastámara.\nPedro de Aguilar (1330–1338), aotrou Aguilar de Campoo.\nSancho Alfonso de Castilla (1331–1343), lesanvet «el Mudo» (ar mud), aotrou Ledesma, Béjar, Galisteo, Montemayor del Río ha Granadilla.\nHerri II Kastilha (1333–1379), aotrou Trastámara, tad an Tiegezh Trastámara.\nFadrique Alfonso de Castilla (1333–1358), breur gevell da Herri, Mestr Urzh Santiago hag aotrou Haro, Eñ eo ar breur kentañ lazhet war urzh ar roue Pedro Iañ Kastilla;\nFernando Alfonso (1336–c. 1350), aotrou Ledesma; roet e voe dezhañ aotrouniezhioù e vreur Sancho (marvet en 1343);\nTello Alfonso (1337–1370), kentañ aotrou Aguilar de Campoo ha Lara, aotrou Bizkaia, hendad markizien Aguilar de Campoo;\nJuan Alfonso (1341–1359), aotrou Badajoz ha Jerez de la Frontera, a voe roet urzh d'e lazhañ gant e hantervreur ar roue Pedro Iañ Kastilha ;\nJuana Alfonso de Castilla (1342–¿?), itron Trastámara, dimezet div wech\nda Fernán Ruiz de Castro da gentañ\nda Felipe de Castro goude;\nSancho Alfonso (1343– 1374), kont Alburquerque, aotrou Ledesma, de Alba de Liste, Medellín, Tiedra y Montalbán. Kemer a reas lec'h e vreur Tello, goude e varv, evel alférez mayor, en 1371;\nPedro Alfonso (1345–1359), a voe lazhet war urzh ar roue Pedro Iañ Kastilha, e hantervreur.\nEn 1350 e varvas ar roue Alfonso e seziz Gibraltar gant ar vosenn du. Roet e voe ar gurunenn d'e vab Pedro, e vab nemetañ hervez al lezenn, goude ma ne oa ket 17 vloaz c'hoazh.\nGoude marv ar roue e voe harzet ha bac'het Leonor p'edo o veajiñ da Sevilla gant kañvambroug ar roue, ha kraouiet er Palacio Real. Eno e veze gweladennet gant e vugale, ha dreist-holl Enrique, dimezet da Juana Manuel en 1350. Goude an dimeziñ-se e washaat an traoù ganti kenkent. Kaset e voe da Carmona. Goude e voe dindan evezh hec'h enebourez ar rouanez Maria Portugal, e Talavera de la Reina. Eno e voe lazhet en 1351 war urzh ar rouanez, krouget gant ur servijer.\nGoude-se e voe bec'h ha brezel etre daou vab ar roue, Pedro, mab Maria Portugal, hag Enrique, he mab dezhi, ha hennezh e voe Kentañ brezel-diabarzh Kastilha. lazhet e voe pedro gant e hantervreur Enrique, ha ren a reas Tiegezh Trastamara.\nDiwar istor Leonor eo bet savet\nLa Favorita, c'hoarigan gant Gaetano Donizetti.\nAdtapet diwar « https://br.wikipedia.org/w/index.php?title=Leonor_Núñez_de_Guzmán&oldid=1922411 »\nPriedoù-kleiz rouaned Spagn\nKemmoù diwezhañ degaset d'ar bajenn-mañ d'an 1 Gen 2022, da 13:48.


Kendalc'h Hollvedel an Esperanteg — Wikipedia\nKendalc'h Hollvedel an Esperanteg\nBerzhidi ar C'hendalc'h kentañ, e Boulogne-sur-Mer.\nKendalc'h 2007, e Yokohama, e Japan.\nKendalc'h Hollvedel an Esperanteg (Universala Kongreso de Esperanto en esperanteg) zo ur vodadeg vras a vez graet ur wech ar bloaz gant esperantegerien eus ar bed a-bezh, abaoe 1905.\nBep bloaz e vez graet, pe dost, pa ne oa bet kendalc'h ebet e-pad ar C'hentañ hag an Eil Brezel-bed. Bep taol e vez aozet en ur gêr eus ur vro disheñvel. En em gavout a ra er c'hendalc'h, hervez ar bloavezhioù, etre 1000 ha 4000 a dud eus etre 50 ha 70 bro. E 1905 e oa bet aozet ar c'hendalc'h kentañ e Boulogne-sur-Mer, e Bro-C'hall hag e 2015 e vo ar c'hantvet hini. E 2012 eo bet degemeret ar gendalc'hidi e Hanoi, e Vietnam.\nAozet e vez ar c'hendalc'h war al lec'h gant tud eus ar vro, e kenlabour gant an Universala Esperanto-Asocio (UEA) (Kevread Hollvedel an Esperanteg). Dalc'het e vez ar C'hendalc'h Hollvedel-se e dibenn miz Gouere pe e deroù miz Eost ha padout a ra ur sizhun.\nEvit pep kendalc'h e vez dibabet un danvez da lakaat ar gaoz warnañ e-pad ar sizhunvezh-se. Prezegennoù diwar-benn ar vro a vez ivez hag abadennoù sevenadurel (kan, sonerezh, c'hoariva) a bep seurt a vez ivez.\nLec'hienn UEA, diwar-benn ar C'hendalc'h Hollvedel\nAdtapet diwar « https://br.wikipedia.org/w/index.php?title=Kendalc%27h_Hollvedel_an_Esperanteg&oldid=1573794 »\nKemmoù diwezhañ degaset d'ar bajenn-mañ d'an 17 Mae 2014, da 12:37.


Pajenn:Marigo - Buez ar Saent.djvu/320 - Wikimammenn\nPajenn:Marigo - Buez ar Saent.djvu/320\nteir gueich ar sizun. Bemdez e lavare e Chapelet ; ha biscoas ne vancas da assista er bedennou a vize græt bep-nos e comun en e dy.\nAr c’huec’hvet devez a viz Maë.\nSANT YAN DAMASCEEN.\nAr Sant-mâ, guinidic eus ar Guær a Damas e Syrii, goude beza en em rentet habil er squianchou humen ha divin, ha beza trec’het adversourien an Ilis dre e Scridou leun a nerz hac a loquanç, a guitaas ar bed hac e vadou, evit en em retira en deserz dindan direction ur Religius ancien, pehini en devoa ur simplicite vras, mæs ive cals a experianç.\nAr religius-se a roas, dezàn er goumançamant an\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/320&oldid=134434 »


Polissena Ruffo - Wikipedia\nPolissena Ruffo (1400-1420) a oa ur briñsez italian, eus Calabria, er XVvet kantved. Priñsez Rossano e oa, kontez Corigliano ha Montalto, ha merc'h da Carlo Ruffo di Montalto ha Ceccarella Sanseverino.\nAn tiegezh Ruffo, a oa meur a skourr anezhañ, a oa en e zalc'h un toullad brav a zouaroù e Rouantelezh Naplez, en em lede eus Calabria da v-Basilicata hiziv. Evit dimeziñ e rankent goulenn an aotre digant ar roue. Ur c'hoar yaouankoc'h he devoa Polissena, Covella hec'h anv, hag a oa dugez Sessa; o-div e oant hêrezed an Tiegezh Ruffo eus Montalto.\nJaned II Naplez a roas hec'h aotre da eured Polissena gant ar marc'heg gall Jacques de Mailly, a veze da-heul Jacques de la Marche senesal meur Naplez. Ar pried nevez avat a varvas ur pennad goude an eured.\nE 1417 Giovanna II rese principato douar Rossano concedendolo a Polissena, kentañ priñsez Rossano. Tri bloaz a-raok, e 1414, he devoa Janed roet dezhi douaroù he zad Carlo Ruffo.\nD'an 23 a viz Here 1418, e Rossano, ec'h addimezas Polissena da Francesco Sforza, mab da Muzio Attendolo Sforza, hag a oa da vezañ dug Milano. En argouroù e tegase an intañvez yaouank domanioù Paola, priñselezh Rossano, Calimera, Caccuri, Montaldo, Policastro ha douaroù all hag a voe fiziet en Angelo Simonetta da verañ, il cui nipote Cicco sarebbe diventato sekretour gant Francesco Sforza, Galeazzo Maria Sforza ha Bona di Savoia.\nE 1419 e c'hanas Polissena ur verc'hig, Antonia Polissena, a varvas tost kenkent, hag he mamm war he lerc'h.\nMarv Polissena a voe lakaet war gont a c'hontamm en amzer-se kontall hag a vije bet roet dezhi gant un eontr dezhi.\n↑ Hervez skridoù zo e vije bet merc'h da Antonio Ruffo\n↑ 2,0 ha2,1 [http://www.castellodicaccuri.it/0410/storia/ruffo.htm Castello di Caccuri\n↑ [http://users.pandora.be/carlo.fontana/elenco20.html elenco20\n↑ Storia di Milano ::: Cicco Simonetta\n↑ RossanoWeb - Storia\n↑ Francesco Sforza\nAdtapet diwar « https://br.wikipedia.org/w/index.php?title=Polissena_Ruffo&oldid=1862354 »


Ar miliner hag he aotro - Wikimammenn\nAr miliner hag he aotro\nAR MILINER HAG HE AOTRO.\nPewar bloaz a oa n’hen defoa ket paeet he c’hour-mikaël  d’he aotro. Paour a-walc’h a oa ! un dez ann aotro, o retorn euz ar chasse, ha drouk en-han, abalamour n’hen defoa tapet netra, a dennas war vuc’h ar miliner, a gavas en he hent, hag a lac’has anehi. Groeg ar miliner a welas ann tol, hag a diredas d’ar gèr o estlammi : — Allas ! Allas ! glac’haret a-walc’h omp wit ann dro-ma ! Setu lac’het hon buc’h gant ann aotro ! —\nAr miliner na laras mann-a-bed ; met drouk a oa en-han memeuz tra. Epad ann noz, a kignas he vuc’h, hag ec’h eaz neuze da werza he c’hroc’henn da Wengamp. Evel ma hen defoa pell da vont, hag hen defoa c’hoant da vea beure-mad en kèr, a partias euz ar gèr wardro anter noz. Digwêt da dremen ur c’hoad lec’h ma oa ar vrud a vije laeron braz, a teuas aoun d’ehan, hag a pignas war ur wezenn, da c’hortoz ann de.\nEn-bezr ec’h arruas indan ar wezenn-se ur vandenn laeron, da bartaji oc’h arc’hant. Ha setu chikan ha trouz ; na oant ket ewit em glewet.\n— Jezuz, ma c’halfenn kaout ann arc’hant-se ! a lare ar Miliner en-han he-unan. Hag hen o sonjal teurrel kroc’henn he vuc’h en ho c’hreiz, ewit ho sponta. Al laeron, o welet ar c’hernio hag ar c’hroc’henn du-se, — rag du a oa ar vuc’h, — a sonjas d’he a oa arru ann Diaoul d’ho c’herc’had. Ha da skara, du-man ha du-hont, hag o leuskel eno oc’h holl arc’hant ! — Deut eo ma zol da vad, war ma fe ! — eme ar miliner. Hag a tiskennas neuze diwar he wezenn, hag a pakas ann holl arc’hant en kroc’henn he vuc’h, ha d’ar gèr ! Beteg ann dez a chommas he vroeg hag hen da gonta arc’hant ; met na oant ket ewit dont a-benn da ober kont a-bed, re a oa euz ann arc’hant.\nAnn dewarlerc’h ar beure, ar miliner a laras d’he vroeg mont da di ann aotro, da c’houlenn un anterrenn, da vuzura ann arc’hant. Mont a ra ar vroeg, hag a c’houlenn ann anterrenn. —\n— Da betra oc’h euz-c’hui ezomm un anterrenn ? a laras ann aotro d’ehi.\n— Da vuzura arc’hant, aotro.\n— Da vuzura arc’hant a-walc’h ! ober goap ouzin a fell d’ac’h, me gred !\n— Nann ma Doue, aotro kez ; ar wirionez a laran d’ac’h ; deut ganen, hag a welfet.\nMont a ra ann aotro gant-hi. Pa wel taol ar miliner goloët a beziou daou-skoed, ez eo souezet braz, hag a lâr d’ehan : —\n— A be-lec’h a t’euz te bet ann arc’hant-se ? —\n— Ewit kroc’henn ma buc’h, am euz gwerzet en Gwengamp, am euz bet an-he, aotro. —\n— Ewit kroc’henn da vuc’h ? gwall-ger eo ar c’hrec’henn saout neuze eta ?\n— Ia ’vad, aotro ; rekouret oc’h euz an-on o vea lac’het ma buc’h.\nHag ann aotro d’ar gèr, d’oc’h-tu, hag oc’h ober lac’ha he holl zaout, hag ho c’higna. Ann dewarlerc’h ar beure a kass ur mewel en kèr gant ar c’hrec’henn, a oa an-he samm un aneval, hag a lâr d’ehan goulenn un anterrenn arc’hant ewit pep-hini. — Mont a ra ar mewel en kèr, gant he grec’henn. — Pegement pep-kroc’henn ? a c’houlenn digant-han ur c’hevijer.\n— Un anterrenn arc’hant !\n— Allons ! na ra ket a voap ; pegement pep-kroc’henn ?\n— Lâret am euz d’ac’h, — un anterrenn arc’hant.\nHa vel ma lâre ar memeuz tra d’ann holl, ec’h eaz drouk er gevijerrienn, hag a oe bac’hatet gant-he, ruillet ha diruillet war ar pave, ha lemet c’hoaz he grec’henn digant-han.\nPa arruas er gèr : — Pelec’h eman an arc’hant ? a lâras ann aotro d’ehan.\n— Ia da ! arc’hant en eeunn ! n’am euz bet nemet tolio-treid ha bac’hado, ha ma c’horf paour a zo brewet holl.\n— Bourdet ’on gant ar miliner ! a lâras neuze ann aotro, ha drouk en-han ; met na euz forz, ma zro a deuio iwe.\nAr miliner a rez un tammig fest gant ar vuc’h a oa bet lac’het d’ehan, hag a lâras d’he vroeg mont da bedi ann aotro da dont iwe. Mont a ra ar vilineres ; ober a ra he fedenn.\n— Petra, dont da ober goap ouzin c’hoaz em zi ! — a lâras ann aotro d’ehi. —\n— Jezuz ! aotro kez, me ober-goap ouzoc’h ? na me na ma den na gretfe bikenn ober se.\n— Ma ! mont a rinn koulzgoude, hag a komzinn gant ar miliner. Henes a sonj gant-han ez eo finoc’h ewit-on, marteze ?\nMont a ra ann aotro d’he goan d’ar vilinn. Friko a oa, kig-sall, rost euz ar beer, jistr ha gwinn iwe. En definn ar pred, pa oa un tammig tomm ar penno, ar miliner a lâras d’ann aotro : —\n— Ma ! aotro, ann holl a oar er-vad ez oc’h un den finn , ha koulzgoude ez on kontant da ober ur pa-ri na refet ket ar pez a rin-me,\n— Petra eta ?\n— Lac’ha ma groeg dirazoc’h holl ama, hag hi ressussita goude, o c’hoari gant ur violonz am euz aze.\n— Pari ugentskoed na ri ket se.\n— Ugent skoed a rinn.\n— Gwelomp eta, eme ann holl ; ann aotro a dalc’h ar pari. —\nHag ar miliner o kommer ur gontel, o lampad war he vroeg, hag oc’h ober van da droc’ha he gouk d’ehi. Met na droc’has nemet ur vouellenn leûn a wad hen defoa laket en-dro d’he gouk. Ann aotro, pehini na wie ket ann dro, evel ar re-all, a heuze o welet ar gwad o redek. Ar vroeg a goueas d’ann douar, evel pa vije marw-mik. Ar miliner a gommeras neuze he violonz, hag a em lakaas da zoon. Hag he vroeg da\nzevel kerkent, ha da zansal evel unan penn-follet. Ma chommas ann aotro da zellet, digor he c’heno gant-han.\n— Ro d’in da violonz, a lâras d’ar miliner ha me a lezo ar vilinn daou vloaz ganid ewit netra. —\nSetu gret ar marc’had. Hag ann aotro d’ar gèr, gant he violonz, ha stad en-han. — Ma groeg, a lâre en-han he-unan, o vont, a zo un tammig koz, ha mar gallan hi iaouankaad !\nPa arruas er gèr, a kavas he vroeg en he gwele, hag hi kousket mad.\n— Hag a zo mad ! emehan, evel-se na oufeo netra.\nTapout a ra ur gontel er geginn, hag a troc’h he gouk d’he wroeg. Ha da zoon neuze gant ar violonz ! Met kaer hen defoa zoon, ar vroeg paour na zanse ha na flache ; marw-mik a oa !\n— Sota den eo ar miliner-se ! eme-han ; lakât an-on da lac’ha ma groeg, ha kaër am euz soon, gant ar violonz, na deu ket a vuhez en-hi ! Rèd eo hen defe ankouet lâret un dra-bennag d’in. Ec’h ân prim da glewet gant-han.\nRedek a eure d’ar vilinn. Pa arruas, a welas ar miliner en korf he rochet, ur skourjez gant-han en he zorn, hag hen o skourjata ur pod-houarn braz, en kreiz ar porz, hag ann dour o virwi en-han. (A-newe diskennet a oa diwar ann tân). Chomm a eure da zellet out-han, digor gant-han he c’heno, hag ankouet gant-han he vroeg.\n— Petra a rez-te evel se, miliner ?\n— Lakaad ar zoubenn da virwi, ma aotro ; deut\nbuhan da welet evel ma verw. Hag ann aotro a dos-taas ewit sellet er pod-houarn, hag a lâras :\n— Ia a-vad ! ha gant da skourjez eo a rez d’ehi birwi evel-se ?\n— Ia sur, aotro ; ar c’hoad a zo ker, hag a ve re goustuz d’in.\n— Gwir a-walc’h a lâres. Ro d’in da skourjez, ha me a lezo ganid ar vilinn daou vloaz all ewit mann.\n— Pa eo c’hui eo, aotro, setu-han aze.\nHag ann aotro a retornas d’ar gèr gant he skour-jez ; hag o tont, a lâre d’ehan he-unan : — Breman a lakaïnn diskar ar c’hoad diwar ma holl douaro, hag am bô kalz a arc’hant ewit-he. —\nGoerza a eure ar c’hoad holl diwar he zouaro. —\n— Aotro, n’am euz ken un tamm koad na keuneud ; penoz a rinn-me breman ewit aoza boued ? — A lâras ar gegineres d’ehan, ur zadorn da noz.\n— Me a oufed mad penoz ober, kegineres ; n’ho pet ket vorc’hed gant kement-se.\nAnn dewarlerc’h ar beure, a oa ur zul, hag ann aotro a lâras da holl dut he di, mewelienn ha mitizienn, mont d’ann oferenn-bred, nemet Iann-vraz, he vewel kenta, a chomje gant-han er gèr.\n— Ha leinn, piou hen aozo ? a lâras ar gegineres.\n— N’ho pet ket a nec’hamant gant-se, hag et holl, pa lâran d’ac’h.\nSetu int-ta partiet holl d’ar bourk. Ann aotro a lâras neuze da Iann-vraz digass ar pod-houarn braz en\nkreiz ar porz, hag hen leunia a zour. Neuze a lakaas ebars kig-sall, kig-bewinn, kaol, irvinn, holenn, peb, — holl kement a zo rèd da gaout ewit ober soubenn vad. Goude a tiwiskas he chupenn, a kommerras skourjez ar miliner, — ha da skourjata ar pod-houarn ! met kaer hen defoa skei, ann dour a chomme ien bepred.\n— Petra a ret iwe, aotro ? — a laras Iana-vraz souezet.\n— Ro peuc’h, genaouek, brema-soudenn a weli.\nHug hen da skourjata are, euz he wella. A wez-an-amzer a voute he viz er pod-houarn ; — bepred a oa ien ann dour ! — Pa oe skuiz a-valc’h, a paouezas iwe, hag a lâras : —\n— Arsa, ar miliner, ’m euz aoun, a ra goap ouzinn ? —\n— Ia, goap a ra ouzoc’h sur , aotro. — a lâras Iann-vraz. —\n— Ma ! na euz forz ; na euz nemet ar maro ewit-han !\n— Larda anehan er-fad, gant he skourjez, me gred a vo a-walc’h, aotro. —\n— Nann, nann, ar maro ! ober-goap ouzin-me ! eomp buhan d’ar vilinn, ha digass ganid ur zac’h ma vo boutet ebars ha tolet er stank da veuzi.\nIann-vraz a gommerras ur zac’h goullou war he skoaz, hag ec’h ejont ho daou trezeg ar vilinn. Boutet eo ar miliner paour er zac’h ha zammet war ar marc’h-porté ewit bea kasset d’ar stank, pehini a oa un tammig pell euz ar vilinn. Pa oant o vont, a weljont o\ntont gant ann hent ur marc’hadour, pini a hee da foar Wengamp, ha gant-han tri a gezek sammet a varc’hadoures. Ma teuas aoun d’ann aotro.\n— Eomp da em guza dreg ar c’hleuz, emehan, ken a vo tremenet ar marc’hadour-se.\nMont a reont dreist ar c’hleuz er park. Ar miliner, en he zac’h, a oe harpet euz ar c’hleuz, war vord ann hent. Pa glewas trouz kezek ar marc’hadour, o tremen a-biou d’ehan, a em lakaas da grial : — Nann, na gommerrinn ket anehi ! na gommerrinn ket anehi !\nAr Marc’hadour, souezet, a dostaas d’ar zac’h : — Sell ! sell ! emehan, petra eo kement-man ? — Egile a grie bepred : — Nann, na gommerrinn ket anehi ! na gommerrinn ket anehi ! —\n— Na gommerri ket piou ? a c’houlennas ar marc’hadour.\n— Penheres un aotro pinvik-pinvik, a deûz bet ur bugel, hag a fell d’he zad ober d’in he c'hommer.\n— Ha gwir eo pinvik-braz?\n— Ia, ar pinvika euz ar vro.\n— Ma ! me a zo kontant d’he c’hommer.\n— Deut aman neuze buhan er zac’h ha me aïo e-mèz.\nMont a ra ar marc’hadour er zac’h, ar miliner a skoulm warnehan, ha neuze a kommer he skourjez hag ec’h a etrezeg Gwengamp, gant ann tri marc’h sammet a varc’hadoures.\nPa oe êt-kuit, ann aotro hag Iann-vraz a retornas d’ho zac’h.\n— Me a gommerro anehi ! me a gommerro anehi ! a grie ar Marc’hadour, a oa ebars.\n— Te a gommerro piou ? eme ann aotro.\n— Ho merc’h, aotro.\n— Ah ! mab gast ! kerz da glask anehi neuze en fonz ar stank !\nHag a oe tolet er stank, hag a-boe na eo ket bet gwelet.\nAnn aotro hag he vewel Iann-vraz a eaz ann dewarlec’h da foar Wengamp. Pa oant o sellet euz ar staliou-kaer a oa eno, a oent souezet braz o welet ar miliner eno iwe, ha gant-han ur stal aourfredour ar c’haera.\n— Petra miliner, eme ann aotro, te eo a zo aze !\n— Ia ’vad, ma aotro ; deut oc’h da brena un dra-bennag diganen michamz ?\n— Penoz, n’ont ket chommet er stang eta ?\n— Evel ma welet, ma aotro ; na em gavenn ket mad eno ; ha koulzgoude a trugarekann anoc’h, rag a-c’hane eo deut ganen ann holl dreo-kaer a welet ama.\n— Ha gwir ? —\n— Evel ma laran d’ac’h, aotro. N’am euz keun nemet da un dra, hag a eo dre ma n’ho poa ma zolet un tammig pelloc’h ; neuze a vijenn kouezet el lec’h ma na euz nemet treo aour.\n— Ken gwir ha ma lâran d’ac’h, aotro. —\n— Hag e-maint eno c’hoaz ?\n— Ia, me oar vad ; med mad a ve d’ac’h hasta, mar oc’h euz c’hoant mont da welet.\nHag ann aotro d’ar gèr gant he vewel ; ha d’ar stank ! Iann-vraz a lampas da genta en dour, hag evel ma oa braz-kaer, a save c’hoaz he dorn warc’houre ann dour, da c’houlenn zikour, rag na wie ket neuial.\n— Sell ! eme ann aotro, diskouez a ra d’in gant he zorn lampad pelloc’h ; michamz na eo ket êt beteg ann aour.\nHag a kommerras ke lanz, hag a lampas pella ma c’hallas.\nHag a-boe na euz bet kezlo a-bed an-he.\nHa setu aze kaoz ar miliner hag he aotro. —\nKontet gant Barba Tassel. —\nEn bourk Plouaret. — Miz kerdu — 1868.\n↑ — Gourmikaël est évidemment une corruption de goel-mikaêl, — mot-à-mot : fête-Michel. — On désigne ainsi la Saint-Michel, qui se trouve le 29 septembre. C’est l’époque où le fermier breton paie ordinairement son seigneur, ou son propriétaire, comme on dit aujourd’hui.\nAdtapet diwar « https://br.wikisource.org/w/index.php?title=Ar_miliner_hag_he_aotro&oldid=15195 »\nKemmoù diwezhañ degaset d'ar bajenn-mañ d'an 30 Gen 2011, da 11:41.


Yerom Buleon - Wikipedia\nAloiz Yerom Buleon (Pluvergad, 12 Gwengolo 1854 - Gwened, 31 Here 1934), Alois Jérôme Buléon en ti-kêr, a oa ur beleg katolik breizhat en deus savet levrioù relijiel ha dastumet kanaouennoù brezhonek en eskopti Gwened.\nMab da Julien Buléon hag Anne Le Tartaise e oa. Goude skolaj Sant-Frañsez-Zavier e Gwened, e studias e kloerdi bihan (1874) hag e kloerdi bras (1875) Santez-Anna-Wened (Keranna). Adalek 1877 e voe o kelenn an henlizhiri hag ar brezhong e kloerdi bihan Keranna, hag e-touez e studierien e voe Frañsez-Mari Kadig.\nBeleget e voe d'ar 16 a viz Meurzh 1878. Person Begnen e voe adalek 1899 hag eno e krouas ur c'hannadig-parrez divyezhek brezhoneg-galleg anvet Er Hlohig Begnen. Chaloni a enor e voe e 1901. E 1906 e voe anvet da berson-arc'hebeleg iliz-veur Gwened.\nEus 1905 da 1914 e voe e penn ar Revue Morbihannaise, ur gelaouenn c'hallek a blede gant an Istor, ar brezhoneg ha sevenadur Bro-Gwened. Dastum a reas kontadennoù ha kanaouennoù a voe embannet gantañ er gelaouenn-se. E brezhoneg e savas ur Histoér Santél  ha kas a reas meur a bennad d'ar gelaouenn Dihunamb. A-hend-all e savas pennadoù e galleg dreist-holl, diwar-benn istor ar vro. E vreur Matilin Buleon a voe dastumer kanaouennoù ivez.\nHistoér santél, de ziskein er burhudeu en dès groeit en Eutru Doué ar en doar aveit salvedigeh er bed, Gwened, Galles, 1896 & Lafolye, 1900\nHistoar zantel da zeskin ar burzudou en deuz gret an Otrou Doue war en douar evit silvidigez an dud, doare all eus an "Histoér santél" lakaet e brezhoneg Treger gant E. Héry, person Kerfod, Ploermael, 1899\nHistor zantel, doare all eus an "Histoér santél" lakaet e brezhoneg Leon gant Yann-Vari Nikolaz hag Alan an Habask, Kerangall, 1900\nSainte Anne d'Auray, histoire du pèlerinage (21 embannadur etre 1912 ha 1948)\nSainte-Anne d'Auray : histoire d'un village (7 embannadur e 1924)\nYves Nicolazic : le paysan, le voyant, le batisseur Sainte- Anne d'Auray (7 embannadur etre 1930 ha 1982 )\nSous le ciel d'Afrique. De Sainte Anne d'Auray à Sainte Anne du Fernanvaz. Récits d'un missionnaire, 1896\nLe Doyenné de Locmalo, étude sur le pays "Pourrelette" gant Jérôme Buléon\nHistoire liturgique de l'Immaculée Conception, gant J. Buléon\nRAOUL, Lukian : Geriadur ar skrivagnerien ha yezhourien, Al Liamm, 1992, pp. 48-48 (ISBN 978-2-7368-0034-5)\n↑ Histoér Santél de ziskein er burhudeu en des groeit en Eutru Doué ar en doar, moullerezh Galles, Gwened, 1896, adembannet e 1900, 1902 ha 1911 ; embannet ivez e brezhoneg Treger, Histoar Zantel da zeskin ar burzudou en deuz gret an otrou Doue war an Douar e 1899 ha 1904, hag e brezhoneg Leon, Histor Zantel da zeski ar burzudou en deuz great Doue var ann douar e 1900\nAdtapet diwar « https://br.wikipedia.org/w/index.php?title=Yerom_Buleon&oldid=1895067 »\nKemmoù diwezhañ degaset d'ar bajenn-mañ d'an 13 C'hwe 2021, da 19:50.


An aviel hervez Sant Lukaz - Pennad 12 - Le Diocèse de Quimper et Léon\nAccueil - Les évangiles en breton - An Aviel hervez Sant Lukaz - Traduction Danielou - An aviel hervez Sant Lukaz – Pennad 12\n1 Neuze en em vod ar boblad-tud, dre vilierou, beteg pignad war an treid, an eil d’egile. Krogi a ra Jezuz da lavared, ha d’e ziskibien da genta : « Diwallit diouz goell ar farizianed hag a zo ar pilpousèrèz. 2 N’eus netra holoet hag a jomo heb beza dizoloet. N’eus netra guzet hag a jomo heb beza anavezet. 3 Evel-se eta, pep tra ho-po lavaret en deñvalijenn a vo klevet er sklêrijenn. Hag ar pez ho-po lavaret e pleg ar skouam, er haoiou, a vo embannet war al leurennou-toenn »\n4 « Lavared a ran deoh, ma mignoned, n’ho-pet ket aon rag ar re a laz ar horv : ne hellont ober tra all ebed goude-ze. 5 Med emaon o vond da ziskouez deoh piou ho-peus da gaoud aon razañ : ho-pet aon rag an neb e-neus ar galloud da stlepel er jehenn, goude m’e-neus lazet. Ya, lavared a ran deoh : hennez ho-pet aon razañ.\n6 Daoust ha ne vez ket gwerzet pemp filip evid daou wenneg ? Ha ne vez dizoñjet nikun anezo dirag Doue. 7 Kontet eo blevennou ho penn zoken, oll anezo. Bezit dizaon : talvoud a rit-c’hwi dreist eun nijad filiped.\n8 Lavared a ran deoh : neb piou bennag en em zisklêrio a-du ganin, dirag an dud, en em zisklêrio mab an den a-du gantañ ive, dirag êlez Doue. 9 Ha neb piou bennag e-no ma nahet, dirag an dud, a vo nahet dirag êlez Doue ».\n10 « Neb piou bennag a lavaro eur gomz a-eneb mab an den, e vo pardonet kement-se dezañ. Med an hini e-no lavaret eur ger dizakr a-eneb ar Spered Santel, ne vo ket pardonet an dra-ze dezañ ».\nAr Spered a zesko deoh\n11 « Pa viot kaset dirag ar zinagogennou, dirag an dud halloudeg, ha dirag ar pennou-braz, arabad deoh beza nehet evid gouzoud penaoz ha gand peseurt komzou en em zivenn, ha petra lavared. 12 Rag ar Spered Santel eo a zesko deoh, d’an eur-ze justamant, petra ho-po da lavared ».\nDiwallit diouz peb gwall hoantegez\n13 Eun den bennag, a-douez an dud, a lavar da Jezuz : « Mestr, lavar d’am breur lodenna an hêrez ganin ». 14 Respont a ra dezañ : « Paotr, piou e-neus laket ahanon da vamer pe lodenner warnoh ? » 15 Lavared a ra dezo : « Gwelit ! Diwallit diouz peb gwall hoantegez, rag, daoust m’e-neus eun den bennag pinvidigeziou, ne zeu ket talvoudegez e vuhez euz e vadou ».\nAn den pinvidig diskiant\n16 Lavared a ra dezo eur barabolenn : « Puill eo bet an eost war douarou eun den pinvidig. 17 Soñjal a ra ennañ e-unan : “Petra ’rin ? emezañ, N’em-eus ket plas a-walh da horren ma eost. 18 Setu , emezañ, ar pez a rin : distruja ma hrignoliou ha sevel reou all brasoh. Enno e tastumin ma ed a-bez ha ma madou. 19 Hag e lavarin d’am ene : Ma ene ! kalz madou az-peus berniet, evid hir bloaveziou ; diskuiz, debr, ev ha gra chervad”. 20 Doue a lavar dezañ : “Den diskiant ! En noz-mañ e vo goulennet da ene en-dro diganit. Da biou e vo ar pez az-peus-te dastumet ?” 21 Evel-se e vo kont gand an hini a zastum evitañ e-unan, e-leh dond da veza pinvidig dirag Doue ».\n22 Lavared a ra Jezuz d’e ziskibien : « Bez’ e lavaran deoh : bezit dineh evid ho puhez : petra debri ? hag evid ho korv : gand petra e wiska ? 23 Rag talvoud a ra ar vuhez muioh eged ar boued hag ar horv muioh eged ar wiskamant. 24 Sellit ouz ar brini : ne hadont ket ha ne vedont ket ; n’o-deus na kel na krignol, ha Doue a vag anezo. Pegement e talvezit-c’hwi muioh eged al laboused. 25 Piou en ho-touez a hell, dre forz tregas, lakaad eun ilinad ouspenn da hirder e vent ? 26 Ma jomit dihouest, evid kennebeud zoken, perag beza nehet gand an traou all ? 27 Sellit ouz al lili : ne nezont ket ha ne wiadont ket. Me a lavar deoh a-vad penaoz n’eo ket bet Salomon zoken, e-kreiz e hloar, gwisket evel unan anezo. 28 Ma vez gwisket evel-se gand Doue geot ar parkeier hag a zo beo hirio hag a vo taolet warhoaz en tan, pegement muioh e raio evidoh, tud dister o feiz ! 29 Ha c’hwi, arabad klask : petra debri ? petra eva ? Bezit dineh, 30 rag setu aze an oll draou ez eus klask warno gand ar bayaned. Med ho Tad a oar mad ho-peus ezomm anezo. 31 Klaskit kentoh e rouantelez hag kement-se a vo roet deoh ouspenn. 32 Bezit dizaon, tropell vihan, plijet eo bet d’ho Tad roi deoh ar rouantelez. »\nEl leh m’ema ho tenzor, ema ho kalon\n33 « Gwerzit ho maclou hag o roit en aluzenn. Grit evidoh yilhier ha ne gosaont ket, eun teñzor en neñvou ha n’a ket da goll, elleh na zeu ket al laer tost ha na grign ket an tartouz. 34 Rag, el leh m’ema ho teñzor, aze ema ive ho kalon ».\nO havoud a ray war evez\n35 « Chomit gand eur gouriz en-dro d’ho kroaz-lez ha gand ho lampou war-elum. 36 Ha bezit-c’hwi heñvel ouz tud o hortoz o mestr pa zeuio d’ar gêr, war-lerh an eured, evid digori dezañ, dioustu pa zegouezo hag e skoio. 37 Eüruz ar zervicherien-ze a vo kavet dihun pa zeuio o mestr. Amen, e lavaran deoh : lakaad a ray e houriz, ober dezo azeza ouz taol hag o zervicha, en eur dremen euz an eil d’egile. 38 Ma teu d’an eil pe d’an trede beilladenn, ha m’o hav evelse, eüruz an dud-se ».\n39 « Komprenit mad : m’ e-nije mestr an ti gouezet da bed eure teufe al laer, e-nefe beillet ha n’e-nefe ket lezet e di da veza toullet. 40 C’hwi ive, bezit war evez : dond a ray mab an den d’an eur na gredit ket. »\nMerour feal pe droug\n41 Pèr a lavar : « Aotrou, daoust hag e lavarit ar barabolenn-ze evidom-ni, pe evid an oll dud ? » 42 Respont a ra an Aotrou : « Piou eta eo ar merour feal ha fur hag a vo lakeet gand ar mestr e penn e zervicherien, evid roi dezo ar muzul ed d’ar mare mad. 43 Eüruz ar zervicher-ze a vo kavet oh ober kemend-all pa zeuio e vestr en-dro. 44 E gwirionez, e lavaran deoh : lakeet e vo e penn e oll vadou.\n45 Med ma lavar ar zervicher-ze, edon e galon : ‘Dalea a ra ma mestr’, ha ma krog da skoi war ar vevelien hag ar mitizien, da zebri, da eva ha da veza mezo, 46 e teuio mestr ar zervicher-ze d’an devez n’ema ket o hortoz ha d’an eur na anavez ket. E gas a ray a-gostez hag e lakaad e-touez ar vevelien droug ».\nKiriegez ar zervicher\n47 « Ar zervicher-ze hag a anavez bolontez e vestr ha n’e-neus aozet netra na greet e volontez, hennez a vo skoet kalz warnañ. 48 Med an hini na oar ket hag a ra ar pez a verit kastiz, ne vo ket skoet kement warnañ. Kalz e vo goulennet digand an hini a zo bet roet kalz dezañ, ha nep piou bennag a zo bet fiziet kalz ennañ, e vo goulennet kalz digantañ ».\nAn tan war an douar\n49 « An tan on deut da daoler war an douar. Ha pebez c’hoant am-eus e vefe elumet dija ! 50 Eur vadeziant am-eus da veza badezet drezañ. Ha pebez mall am-eus e vefe kaset da benn ! »\nN’eo ket ar peoh medan disparti\n51 « Kredi a ra deoh on deut da zegas ar peoh war an douar ? N’on ket, a lavaran deoh, med kentoh an disparti. 52 Rag adaleg bremañ, e vo disparti etre pemp den er memez ti : tri a-eneb daou ha daou a-eneb tri. 53 Dispartiet e vo tad a-eneb mab ha mab a-eneb tad, mamm a-neb merh ha merh a-eneb mamm, mamm-gaer a-eneb gwreg ha gwreg a-neb mamm-gaer ».\nAnaoud sinou an amzer\n54 Lavared a ra d’an dud : « Pa welit koumoul o tond euz tu ar hornog, e lavarit dioustu : “Glao a vo” hag evel-se e c’hoarvez. 55 Ha pa hwez avel ar hreisteiz, e lavarit : “Tomm e vo” hag evel-se e c’hoarvez. 56 Pilpouzed ! Gouzoud a rit anaoud neuz an douar hag an oabl ha penaoz n’ouzit ket anaoud sin ou an amzer-mañ ? »\nEn em renka a-hed an hent\n57 « Perag eta chom, c’hwi hoh-unan, heb merzoud ar pez a zo reiz ? 58 Evel-se, p’emaout o vond gand da enebour da di eur penn-rener, klask en em reñka gantañ a-hed an hent, evid na gaso ket ahanout dirag ar barner ; hemañ. a lakaio ahanout etre daouarn ar gward, ha gand ar gward e vi taolet en toullbah. 59 Lavared a ran dit : ne ’z i ket er-mêz ahano ken n’az-po ket paeet beteg al liard diweza ».


Kaozeal:Labret - Wikipedia\nUn tamm skuizhus e teu da vezañ da evezhiadennoù personel, evel er c'hemm-mañ bet degaset ganit (hep prouenn ebet diouzh da du evel ma lârez...):\n"N'eo ket hemañ un doare toullgorferezh nevez-ijinet, rak gwisket e veze toullkorfadurioù peurheñvel ouzh al labret gant gwazed a renk uhel er sevenadurioù Aztek ha Maya."\nTestenn bet kemmet ganit (kemmoù e druz):\n"Hervez bruderien an toullgorfañ ne vije ket un doare toullgorferezh nevez-ijinet, rak toullgorfadurioù peurheñvel ouzh al labret a veze gant gwazed a renk uhel er sevenadurioù Aztek ha Maya. Met evel kustum ne zegasont prouenn ebet."\n1. Eus peseurt "bruderion" eo kaoz amañ ganit? Gant ar re a sav pennadoù diwar-benn an toullkorferezh war ar wikipedia-mañ (te en o zouez...)? Ha ma n'eo ket eus ar skridaozerion eo out o kaozeal, piv neuze? Marteze e vefe ret degas "prouennoù" te ivez, kemend ha goulenn ma vijent degaset gant ar re all.\n2. Ha ret eo degas prouennoù eus pep tra a skriver war ar wikipedia? Hag elfennoù resis ac'h eus evit diswel n'eo ket gwir ar pezh a zo bet skrivet er pennad?\nDaveennoù ("prouennoù" mar fell dit):\nToullkorferezh dre vras ha toullañ ar genoù gant an Azteked, h.a., pennad gant Skol-Veur Austin (SUA): http://www.texasbeyondhistory.net/pilote/index.html\nSkeudennoù tennet diwar ar c´hCodex Telleriano-Remensis: http://tlacochcalli.wordpress.com/2008/05/03/images-of-autosacrifice/\nPennad akademek diwar-benn implij al labret gant an Azteked: Keddie, G. 1989. “Symbolism and Context: The World History of the Labret and Cultural Diffusion on the Pacific Rim.” Unpublished paper presented at the Circum-Pacific Prehistory Conference, Seattle: www.bcarchives.bc.ca/Content_Files/Files/LABRETW89PAPERSept5-07forWeb.pd\nSkeudennoù diwar-benn an toullkorferezh hengounel gant pobloù all: http://www.vanishingtattoo.com/artic_piercing.htm\nDiwar-benn implij al labret er Chile rakkolombian: "Oral Implications of Labret Use: a Case fromPre-ColumbianChile" gant C.TORRES-ROUFF (Department of Anthropology, The Colorado College, Colorado Springs, Colorado, USA) e International Journal of Osteoarchaeology, 13: 247–251 (2003): personalwebs.coloradocollege.edu/~ctorresrouff/walkerlabpubs/ctr2003ijo.pdf\nHa trawalc'h eo?\nRestaolet eo bet an destenn. Neal (Kaozeal) 14 Kzu 2008 da 20:15 (UTC)\nSehr interesant. Ha lennet e vo pa gavin amzer. Gwelet em eus dija e veze toullet o zeod gant Azteked zo evit kinnig o gwad d'an doueed, met ne gredan ket e vije bet evit lakaat bravigoù, nag en toulloù na warno. Met evit gwerzhañ bitrakoù, en holl vroioù, e vez gweet e c'houzoug an istor.\nEvezhiadennoù ar re all a vez skuizhus alies. Serriñ o c'hont, marteze? Bianchi-Bihan 14 Kzu 2008 da 22:24 (UTC)\nNe gavan ket skuizhus lenn evezhiadennoù ar re all na tamm ebet, dreist-holl pa vezont talvoudus. Pezh a gavan skuizhus-kenañ avat eo rankout lenn evezhiadennoù personel ha dineptu ouzhpennet e korf pennadoù-se, ar wezh-mañ o lakaat n'ouzer ket re piv da "vruderion" ar c'horftoullerezh diwar n'ouzer ket pe abeg hag o lâret e c'hallfe bezañ faos a pezh a skriv un den bennak (me) diwar abeg ne degas "prouenn" ebet hep ma vije degaset arguzenn gontrol ebet diouzh da berzh. Ha piv en deus kaozeet eus serriñ e gont dit? Neal (Kaozeal) 15 Kzu 2008 da 07:17 (UTC)\nEñvorennoù kozh, marteze?\nN'eus prouenn ebet eus lakaat bravigoù war teodoù an Azteked.\nBianchi-Bihan 15 Kzu 2008 da 12:07 (UTC)\nEñvorennoù kozh pe kozh eñvorennoù...\nHa lenn mat an destenn nevez ac'h eus graet pe kentoc'h respont war ar prim?\nNeal (Kaozeal) 15 Kzu 2008 da 12:17 (UTC)\n????Bianchi-Bihan 15 Kzu 2008 da 12:21 (UTC)\n¿¿¿¿ Neal (Kaozeal) 15 Kzu 2008 da 12:38 (UTC)\nAdtapet diwar « https://br.wikipedia.org/w/index.php?title=Kaozeal:Labret&oldid=423998 »\nKemmoù diwezhañ degaset d'ar bajenn-mañ d'an 15 Kzu 2008, da 12:38.


Albrecht Dürer, Poltred Michael Wolgemut, 1516\nMichael Wolgemut (skritur kozh : Wohlgemuth) (1434 – 1519 e Nürnberg) a oa oa ul livour hag un engraver alaman.\nNe ouezer ket kalz tra diwar-benn buhez Wolgemut. Gant e dad Valentin Wolgemut (marvet e 1469 pe 1470) eo e teskas. E 1472 e timezas gant intañvez al livour Hans Pleydenwurff. Azalek 1491 e labouras e vab, Wilhelm e anv, evel skorer Wolgemut. Tud 'zo a gav dezho e oa barrekoc'h Wilhelm Pleydenwurff evit Wolgemut. E miz Genver 1494 e varvas, padal ne oa ket c'hoazh 30 vloaz. Diaes eo gouzout pe oberennoù a voe savet gantañ, hag oberennoù liesseurt a zo bet lakaet war e gont.\nOuzhpenn e livadurioù ez eo brudet Wolgemut dre ma oa e penn ur stal-labour vras ma veze savet a bep seurt oberennoù, ha ma veze kalz tud o pleustriñ war ar vicher, evel Albrecht Dürer, hag zeskas gantañ etre 1486 ha 1489. Sternioù-aoter ha livadurioù relijiel all a veze savet e stal-labour Wolgemut.\nKoadengravadurioù[kemmañ | kemmañ ar vammenn]\nPajenn Kergustentin tennet eus Kronikenn Nürnberg 1491 : koadengravadur savet e stal-labour Wolgemut ha dornlivet da-heul\nWolgemut a voe e penn an arzourien a adlañsas ar c'hoadengraviñ alaman d'ar mare-se, ha pourchas a reas skeudennoù da ginklañ levrioù embannerien Nürnberg. Dispartiet e veze gwerzhet ivez ar skeudennoù bravañ. Heuliañ a rae araokadennoù an engraviñ, dreist-holl evit a selle ouzh ar skeudoù hag ar volumoù. Al lod brasañ eus ar skeudennoù a veze livet a-raok pe goude bezañ bet gwerzhet.\nLod brasañ al labourioù kaset da benn er stal-labour a oa sevel plakennoù koad a servije da sevel koadengravadurioù. Lod brasañ ar pezh a veze produet a oa skeudennoù da ginklañ levrioù, rak kreizenn bennañ ar moullañ e oa Nürnberg en Alamagn d'ar mare-se. E-barzh daou levr bras e kaver skeudennoù savet diwar goadengravadurioù pourvezet gant Wolgemut ha Wilhelm Pleydenwurff. An daou anezho e voe moullet hag embannet gant ti-moullañ Anton Koberger, hag a oa ivez paeron Dürer. Schatzkammer der wahren Reichthumer des Heils eo an hini kentañ (1491); Kronikenn Nürnberg gant Hartmann Schedel (1493) o vezañ an eil hini.\nDa gentañ e vo goulennet digant Wolgemut ha Wilhelm Pleydenwurff sevel ar skeudennoù, e 1487-1488. Un eil kevrad a voe aozet d'an 29 a viz Kerzu, enni e oa anv eus ar pajennaozañ ouzhpenn. En ur gevrad all bet savet e 1492 e weler e oa dav da Goberger kavout ur sal gloz a-benn mirout ar bloc'hadoù koad en ur stad vat. Un dresadenn gant Wolgemut, deiziet e 1490, a c'haller gwelout er British Museum. Evel lod brasañ al levrioù bet embannet d'ar mare-se e vo implijet meur a wech ar c'hoadengravadurioù. (Sellout ouzh ar pennad Kronikenn Nürnberg).\nMichael Wolgemut Dañs ar marv, 1493\nEn e livadurioù e verzer levezon an arz flamank, ha marteze e veajas da Flandrez. An oberenn gentañ savet gantañ hag anavezet a zo ur stern-aoter peder fanell dezhañ, deiziet e 1465, hag a c'haller gwelout e München. E 1479 e livas stern-aoter iliz Santez Varia e Zwickau, ha paeet e voe 1400 gulden. Bez ez eus c'hoazh anezhañ hiziv an deiz. Unan eus e bennoberennoù eo stern-aoter iliz aogustined Nürnberg hag a zo en ur mirdi hiziv an deiz.\nE 1501 e voe kinklet ti-kêr Goslar gant ur rummad livadurioù gant Wolgemut. Ar re ouzh al lein a zo savet war banelloù, re all ouzh ar mogerioù a zo livadurioù tempera war lien. Brudet e voe ivez dre ma oa barrek evit a selle ouzh livañ poltredoù hag a oa gwirheñvel ha leun a vunudoù.\nRal eo oberennoù Wolgemut e diavaez Alamagn : div oberenn (Pontius Pilate o walc'hiñ e zaouarn hag An Diskenn diwar ar groaz) a c'haller gwelout e Royal Institution Liverpool. War a seblant ne savas ket kalz oberennoù e-pad dek vloaz diwezhañ e vuhez. E-touez e oberennoù diwezhañ emañ stern-aoter Schwabach, savet e 1508.\nGiulia Bartrum, Albrecht Dürer and his Legacy, British Museum Press, 2002, ISBN 0-7141-2633-0\nAdtapet diwar « https://br.wikipedia.org/w/index.php?title=Michael_Wolgemut&oldid=1562205 »\nLivourien alaman ar XVvet kantved\nKemmoù diwezhañ degaset d'ar bajenn-mañ d'an 27 Meu 2014, da 11:26.


Pajenn:Morvan - Buez ar Zent, 1894.djvu/369 - Wikimammenn\nPajenn:Morvan - Buez ar Zent, 1894.djvu/369\n23 a Vae\nsant donasian ha rogasian, merzerien\nPrest goude, Rogasian a oue kaset d’he dro dirak ar gouarner, hag hema, o c’houzout n’oa ket badezet c’hoaz, a glaskaz he c’hounit dre bromesaou kaer. « — Mar kirit, emezhan, adori adarre hon doueou, ne vanko netra d’ehoc’h enn amzer da zont; rak ann impalaered ho kargo a vadou hag a henor dreist ar pez a c’hellit da zonjal. » Mes Rogasian ne reaz ket muioc’h a van euz a bromesaou ar gouarner eget n’en doa great Donasian euz he c’hourdrouzou. Neuze ar gouarner a ordrenaz he deuler ive er prizoun el leac’h m’edo dija he vreur.\nGoulskoude Rogasian n’oa ket eaz he spered abalamour n’en doa ket c’hoaz resevet ar vadiziant. Mes Donasian a reaz evithan arbedenn-ma da Zoue : « — Aotrou Jezuz-Krist, dirazhoc’h-hu kaout c’hoant a dal kement hag ober. Grit eta dre ho kras ma servicho da vadiziant d’am breur ar feiz a zo enn he galoun, ha ma vezo goalc’het he ene gant he c’hoad egiz ma vije bet goalc’het gant dour ar zakramant. » Ann daou vreur a dremenaz ann noz oc’h en em gennerzi ann eil egile dre ar zonj euz ar gurunenn gaer a ioa ouz ho gortoz enn env.\nAntronoz-vintin, ar gouarner a lavaraz da genta ho astenn var eur stern koat evit ma vije torret ho izili outho, ha goudeze e roaz urs d’ho dibenna. Evit ober muioc’h a boan d’ezho, ar bourreo a zankaz beg he zabrenn enn ho gouzoug abarz distaga ho fenn dioc’h ho diouskoaz. Mont a rejont evelse ho daou asambles d’ar baradoz, Donasian foug ennhan abalamour m’en doa great eur c’hristen euz he vreur ; rak petra bennag m’oa ar iaouanka, hen eo en doa gounezet Rogasian d’ar feiz ; ha Rogasian euruz dioc’h he gostez abalamour ma c’helle kaout perz e gloar hag e rekoumpans Donasian. Ho merzerenti a erruaz e tro ar bloaz 290 goude donedigez hor Zalver.\nSant Donasian ha sant Rogasian eo ann daou genta euz a Vreiz o deuz skuillet ho goad evit Jezuz-Krist. Ma ne vezomp ket galvet hirio rei testeni euz hor feiz dirak ar varnerien, on euz leac’h ato, hag\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/369&oldid=137569 »


Gouzout hiroc’h war « BUHEZ AR C’HLASOÙ » 5 a viz Meurzh 2014\nD’ar 14 a viz C’hwevrer eo bet klasad Gaëtan o weladenniñ c’hoariva Anna Vreizh. Kemer a rae ar weladenn-mañ perzh er raktres “skol an arvester”. A-hed ar bloaz e heuilh klas Gaëtan meur a arvest kinniget gant ar c’humunioù tro-dro Gwened, eurvezhioù gant un arzourez a dremeno e skolidi ivez.\nA-hed miz Genver en deus klasad Gaëtan labouret war Jules Verne, meur a bennad a gaver war ar blog evit testenniañ eus kement-mañ. D’ar 25 ha d’ar 27 a viz C’hwevrer o deus pedet ar skolidi o zud, an dud o deus o degemeret, an dilennidi hag an enseller da zont da sellout ouzh disoc’h o labour. Entan hag anken a rene er c’hlas a-raok degemer an dud !


Accueil / À la Une / Ul lezenn evit reolenniñ marc’had an tiez e Korsika\nNil CAOUISSIN 8 février 2022\nJean-Felix Acquaviva, kannad broadelour eus Korsika, a zo deuet a-benn da lakaat votiñ gant ar Vodadenn Vroadel ur c’hinnig-lezenn evit reolenniñ marc’had an tiez e Korsika. Tremenet e oa an destenn a-unvouezh, d’ar Gwener 4 a viz C’hwevrer, daoust d’un ali a-enep a-berzh ar gouarnamant. Meur a gannad LREM pe Modem o deus votet hep derc’hel kont eus an ali-se neuze.\nDanvez al lezenn eo lakaat taosoù war an eil-tiez e Korsika ha reiñ d’ar strollegezh ur gwir nevez da gentprenañ tiez. Mont a ra ar muzulioù-se asambles : ker-ruz eo kentprenañ e Korsika, hag an arc’hant rastellet gant an taosoù a servijfe da arc’hantaouiñ politikerezh al lojañ. Ar pal eo gwareziñ ar boblañs, lakaet diaes gant live uhel spontus ar prizioù : ar braz eus Korsiz n’hallont ket keveziñ ouzh ar bosterien-diavaez.\nRet eo d’an danvez-lezenn bezañ votet gant ar Sened c’hoazh. Dleout a rafe bezañ difennet ant ar strollad ekologour, ennañ ur senedour eus Korsika, hag ar senedour ekologour Ronan Dantec.\nMa vefe lakaet ul lezenn a-seurt-se e Korsika e c’hallfe buan tiriadoù all bezañ dedennet evit heuliañ ar memes hent.\nPartager la publication "Ul lezenn evit reolenniñ marc’had an tiez e Korsika"\ncorse Korsika logement Lojeiz Marc'had Marché\t2022-02-08


Beveziñ mod Breizh a dalv kement ha...\nBeveziñ traoù eus Breizh zo muioc’h eget ober ur brenadenn, bez’ ez eo difenn un doare da welet ar beveziñ hag an holl dalvoudegezhioù a ya gantañ.\nBez' ez eo dibab kalite ar produioù ha fiziañs er servijoù a brener. Anavezet eo ar Vretoned evit bezañ poanierien ha tud pervezh. Gwelet e vez ar produioù hag ar servijoù breizhek evel re a-feson a c'haller kaout fiziañs enno.\nBez' ez eo harpañ chemet ha barregezhioù embregerezhioù Breizh. Gant ar Vretoned, tud stummet mat, e vez diorroet ha treuzkaset o chemet abaoe pell ha gant entan. Aktourien armerzhel Breizh en deus ur skeudenn sonn tud barrek ha nevezus anavezet gant ar vevezerien hag an dud a vicher. O chemet a rank bezañ skoazellet, talvoudekaet ha treuzkaset.\nBez' ez eo harpañ an implij e Breizh, dre brenañ traoù digant embregerezhioù a laka an dud da labourat er vro hag a gemer perzh en hon oberezh armerzhel ha sokial.\nBez' ez eo sikour da wareziñ hon endro hag hor yec'hed. Da gentañ peogwir eo tost an embregerezhioù breizhat dimp ha ne vez ket kaset ar varc’hadourezh gwall bell (feuriader karbon mat, koustoù izeloc'h). Da c’houde peogwir, en ur vro ma vez ken pouezus, e fell da embregerezhioù Breizh doujañ d'ar reolennoù europat evit a sell ouzh an endro, ar yec’hed foran hag ar bevezerezh.\nHogen da vare an hollvedelaat ne vez ket tizhet ar reoladoù skoueriek-se gant embregerezhioù ar broioù all, pa ne vezont ket kontrollet pe tost o froduioù a enporzhomp*.\n* n'eus nemet 3% eus ar madoù enporzhiet a vez kontrollet gant maltouterezh Frañs. Ne baouez ket da ziskar koskor kastizañ ar floderezh, ha forzh penaos e vez tolpet e Enez-Frañs ha su Frañs. Bez' ez eo doujañ da reolennoù buhezegezh pa labourer dreist-holl gant embregerezhioù zo renet o obererezh gant gwir al labour ha gwarez al labourerien. Aze ivez, n’emañ ket atav an traoù evel-se evit embregerezhioù ar broioù all, pell alese.\nBez' ez eo sevel a-du gant spered stroll ar Vretoned a oar kenlabourat etrezo ha lakaat o strivoù boutin (kevelourioù, kenwarezouriezh...).\nEvit klozañ, be'z ez eo diskouez ar pezh a anver brogarantez armerzhel, peogwir e fell dimp ma vo kaer ha kengret hor Breizh ha brav ar stal ganti.\nMet e milendall ar produioù hag ar servijoù a vez kinniget dimp e vez diaes alies bezañ bevezerien vreizhat dre ma n’eo ket klok na sklaer ar c’helaouiñ pe dre ma vez re anezhañ. Evit an dra-se eo e sikour ConsoBreizh ac’hanoc’h da welet sklaeroc’h an traoù, dre lakaat ac'hanoc'h da anavezout muioc'h embregerzhioù Breizh e holl tachennoù ar bevezerezh boutin ha micherel.\nLakaat a ra ConsoBreizh daou sturlevr en o c'herzh. Sturlevr ar vevezerien evit en em zibab e meskailhez an tikedennoù hag ar reoladoù, evit kavout alioù pleustrek Yann Bratik ha Soazig Mailh hag evit gouzout ur bern troioù-micher talvoudus all. N'eo ket echu sturlevr an dud a-vicher c'hoazh, lakaet e vo enlinenn a-benn nebeut.\nHa n'ankouait ket : bevezerezed, bevezerien, prenerezed, prenerien, c'hwi eo ar re o deus ar galloud, neuze deoc'h d'ober ganti!


Bodad ar c'hempenn - Skol Diwan Roazhon\nBodad ar c’hempenn\nGouzout hiroc’h war « Buhez ar bodadoù labour » 30 a viz Du 2010\nBodad ar c’hempenn zo karget da gempenn ha da zresañ an dafar a vez implijet er skol. Labourat a ra diwar goulenn ar skipailh pedagogiel pe an implijidi evit kempenn pe wellaat tra pe dra. C’hwec’h den a labour ennañ, an holl anezho o vezañ kerent bugale skoliataet e Skol Diwan Bro Roazhon.\nKalz a draoù zo bet graet dija abaoe an distro skol 2010 : cheñchet plas d’ar panelloù en trepas, staliet parkvaoù evit ar beloioù, kaset d’ar blotoù kozh traoù o straniñ el loch abaoe bloavezhioù, staliet ur gartenn vras eus Roazhon ouzh voger klas ar CE2. Bremañ emaomp o vont da cheñch an duellennoù neon marv ha sevel stajerennoù.\nNeuze, ma remerkit traoù e savadur ar skol ha n’eont ket en dro, grit "SOS Bodad ar c’hempenn" hag e teuimp da lakaat an traoù en o reizh an abretañ ma c’hallimp.\nDarempred : Gerald Ollivier (kombod Ollivier)\nKig-ha-farz d’ar Sadorn 19 a viz Here\nAr c’hig-ha-farz 2019 a vo aozet d’ar Sadorn 19 a viz Here adalek 7e noz, e skol Gacet, e zu Roazhon. Digoret d’an… Lenn pelloc’h\n16 a viz Gwengolo 2019\nKarnedoù bilhedi evit an tombola a zo erruet ar sizhunvezh-mañ. An tombola-mañ a vez aozet gant Diwan hag an arc’hant rastellet a servij da arc’hantaouiñ ar skolioù. Daou c’harned dek bilhed a vez roet da bep bugel hag unan ouzhpenn da bep bugel… Lenn pelloc’h\n18 a viz Meurzh 2019


Titouroù mat da c'houzout | Ateliers des Capucins\nDifennet eo al loened, nemet ar chas-heñchañ !\nDont da Ateliers des Capucins\nGant an teleferik :\nGrit ho mad eus ur gwel meur war morlenn Brest adalek an teleferik ! Kentañ teleferik e kêr eo hennezh, ha liammañ a ra war-eeun traoñ ar rue de Siam (arsavlec'h Jean Moulin) ouzh Ateliers des Capucins eus 11e da 00e da Lun, eus 7e30 da 00e eus ar Meurzh d'ar Yaou, eus 7e30 da 00e30 da Wener ha da Sadorn, eus 9e da 23e da Sul.\nGant an tram :\nKit gant al linenn A betek an arsavlec'h "Les Capucins".\nGant ur c'harr :\nRenkit aes ho karr er parklec'h dindanzouar da baeañ, tost da Ateliers des Capucins.\nGant ar bus :\nKit gant al linenn 4 betek an arsavlec'h "Les Capucins".\n20 mun war droad\nadalek Mirdi ar Morlu\nadalek gar Brest gant\nhag un nijadenn 6e49\nPetra eo eurioù digeriñ ar vediaoueg ? Ar stalioù ? An teleferik ?\nAn holl ditouroù diwar-benn ar vediaoueg hag ar stalioù a c'haller kavout en o fajennoù er rubrikenn kenfeurmerien. Evit a sell ouzh an teleferik, setu amañ e eurioù :\nLun 11e - 00e\nMeurzh 7e30 - 00e\nMerc'her : 7e30 - 00e\nYaou : 7e30 - 00e\nGwener : 7e30 - 00e30\nSadorn : 7e30 - 00e30\nSul 9e - 23e\nKrouiñ ma roud ha gwelet an eurioù diwar Bibus\nDaoust hag-eñ e c'hallan dont digoust da bourmen en Ateliers ?\nDigoust eo an Ateliers des Capucins bemdez, d'an eurioù ma vez digor. Bez' ez int ul lec'h foran en aezamant d'an holl.\nPenaos e c'hallan mont da Atalieroù ar Gabusined hep kemer ma c'harr ?\nAn teleferik a gas ac'hanoc'h war-eeun eus traoñ ar straed Siam betek diabarzh an Ateliers. A-hend-all e c'hallit mont gant linenn A an tramgarr pe linenn 4 ar bus ha chom a-sav en arsavlec'h "Les Capucins".\n→ Krouiñ ma roud ha gwelet an eurioù diwar Bibus\nPetra ober en Ateliers des Capucins ?\nEno emañ hor c'henfeurmerien evit kinnig traoù a bep seurt deoc'h : debriñ, evañ, fiñval, krimpat, en em soñjal, selaou...\nBez' ez eus traoù evit an holl ! Aozañ a reomp ivez abadennoù a bep seurt a-hed ar bloaz evit ar re vihan hag ar re vras.\nSetu ma pedomp ac'hanoc'h da sellet ouzh pajennoù hor c'henfeurmerien hag ouzh ar programm evit gwelet petra eo an abadennoù da zont.\nOuzhpenn-se e c'halloc'h difoulañ en ur gas ganeoc'h ho pelo, ho pugale, ho troterez, ho plankenn-ruilh... peotramant straniñ ken eeun ha tra evel a garit.\nPelec'h e c'hallan renkañ ma c'harr en Ateliers? Daoust hag-eñ ho peus plasoù evit an dud dalchet en o c'herzhet ?\nBez' ez eus ur parklec'h dindanzouar da baeañ, tost d'an Atalieroù\n→ Gouzout hiroc'h diwar Brest Park\nYa, meur a blas zo just dirak Ateliers des Capucins evit an dud o deus ur gartenn parkañ evit ar re dalc'het en o c'herzhet.\nDaoust hag-eñ e c'hallan dont da lidañ deiz-ha-bloaz ma bugel pe da biknikañ war Place des Machines ?\nPep hini zo mestr eus an dachenn. Evel-just e c'hallit dont da lidañ un deiz-ha-bloaz, piknikañ, diskouez pegement e plij an dañs pe ar sonerezh deoc'h, dont da c'hoari gant ho pugale, pe straniñ ken eeun ha tra ha kemer ho tro eus hor c'henfeurmerien…\nUn diviz zo memes tra : evit an abadennoù a c'hall desachañ kalz a dud, skrivit ur postel deomp, mar plij !\n⚠Ifennet eo an alkool hag ar gwer\nPenaos aozañ un abadenn en Ateliers des Capucins ?\nDeuet-mat oc'h, pe e vefec'h tud a vicher pe tud prevez ! Eeun eo renkañ un abadenn. Leugnit buan-ha-buan hor furmskrid prevesaat : aozañ un abadenn.\nNe gavan respont ebet da'm goulenn, penaos ober evit mont e darempred ganeoc'h ?\nNa varc'hatit ket da gas ur postel pe da bellgomz deomp dre an darempredoù e traoñ ar bajenn, pe d'ober goulennoù ouzhimp dre ar rouedadoù sokial !\nC'hoant am eus da anavezout ar programm, pelec'h e c'hallan sellet outañ ?\nGallout a reer sellet ouzh ar programm enlinenn war ar bajenn Programm pe war ar programmoù trimiziek a lakaer e-kerz an dud e kiosk Ateliers des Capucins hag e stalioù kenfeurmerien an Ateliers.


Kemennadenn d’ar Mediaoù (Diwan, Div Yezh, Divaskell, Kelennomp, Kevre Breizh) : stad mallus ar brezhoneg ! – Kelennomp!\nKemennadenn d’ar Mediaoù (Diwan, Div Yezh, Divaskell, Kelennomp, Kevre Breizh) : stad mallus ar brezhoneg !\n16/12/2021\t 31/12/2021 Keleier\nKelc’hlizher Ministerezh an Deskadurezh Stad diwar-benn kelenn ar yezhoù rannvro, diviz war heñchañ ar budjed gant ar Rannvro da “greñvaat ar strivoù evit yezhoù Breizh”, emglev Stad-Rannvro : degouezhioù krennus a-benn an daou viz a zeu e-keñver stad mallus ar brezhoneg !\nE-giz m’en doa kemennet ar c’hentañ ministr d’ar 15 a viz Gwengolo kent, goude mennad disfiz diouzh al lezenn Molac dirak kuzul ar vonreizh e oa bet embannet d’ar 16 a viz Kerzu er Gazetenn Ofisiel ur c’helc’hlizher nevez diwar-benn kelenn ar yezhoù rannvro e Bro Frañs, goude ul labour a-stroll etre Ministrerezh an deskadurezh stad, an ofisoù publik ar yezhoù rannvro, rouedad ar skolioù dre soubidigezh e yezhoù rannvro ha kevread ar rouedadoù kelenn divyezhek publik.\nDiwar-se e vo degemeret ar c’helenn dre soubidigezh evel m’emañ e Diwan hag e vo kadarnaet an doare da gelenn dre soubidigezh er skolioù publik, ar pezh vez graet dija e skolioù zo, er skol-vamm dreist-holl. Un diviz all embannet gant Jean Castex a zeuio da wir hep dale gant krouidigezh un aozadur prederiañ peurbad war ar yezhoù rannvro dindan gwarez ar c’hentañ ministr.\nHa pa vefe un araokadenn ar c’helc’hlizher-mañ o suraat ar c’helenn dre soubidigezh, ne vo ket a-walc’h da ziskoulmañ tout an diaesterioù a zo evit kelenn ar brezhoneg ha, dreist pep tra, reiñ lañs d’he c’helenn da vat. Ar grafik da heul bet embannet gant Ofis publik ar brezhoneg met ivez an danevell ziwezhañ (sifroù distro-skol ar c’helenn divyezhek e 2021) a lak war-wel emañ kelenn ar brezhoneg en ur stad fall (ha gant-se dazont ar yezh) pa geñverier gant ar rannvroioù all e Frañs.\nKeñveriadur feur ar c’helenn divyezhek evit ar brezhoneg hag ar yezhoù all er c’hentañ derez ( mammenn : Ofis Publik ar Brezhoneg)\nPa oa bet breutaet ar budjed gant ar Rannvro, d’ar 16 a viz Kerzu, o erbediñ « kreñvaat ar strivoù evit ar brezhoneg » e c’hortozomp ivez gant ar c’huzul Rannvro nevez ur gwir steuñv mallus evit ar brezhoneg war mod ar steuñv “Marshall” diwar an emglev-stur etre listenn Loïg Chesnais-Girard hag hini Daniel Cueff.\nAn araezioù arc’hantaouiñ a zle bezañ ivez evit ma vo tizhet an dalc’h evit dazont ar brezhoneg. Ret-holl eo evit diorren he c’helenn d’an holl vretoned yaouank, dre ar c’helenn divyezhek pe dre ar c’helenn war ar prantad skol e stern mennad 7 al lezenn Molac.\nAn arc’hant gouestlet da yezhoù ar vro a zo par da 0,5% hepken eus budjed ar rannvro hiziv. An disterañ tra a vefe kas en un doare pazennek ha buan da 1% eus ar budjed. Evit 2022 ez eus ezhomm eus un debarzhadur ouzhpenn a 4M€ da nebeutañ evit adtapout an dale a zo abaoe bloavezhioù.\nAr stad ivez a rank kemer e lod buan. Poentoù zo n’emaint ket e-barzh ar c’helc’hlizher hag a vo divizet diouzh imor ar rektordioù dre an emglevioù Stad-Rannvro. Dav eo resisaat mat eno an araezioù doareadel ha kementadel a vo lakaet e pleustr evit tizhout ar palioù, en ur ledanaat ar c’helenn divyezhek hag en ur ziorren an holl hentennoù treuzkas.\nDegas a reomp da soñj ne vo stabilet an niver a vrezhonegerien nemet gant ar pal a 50 000 skoliad divyezhek er vro. Gouzout a reomp ez eus bet kaset d’ar stad kinnigoù a-zoare gant Kuzul ar Rannvro evit ma vo tizhet ar palioù-se : tuta ha stummañ kelennerien, diorren ar skolioù divyezhek a zo ha digeriñ skolioù ouzhpenn.\nGortoz a reomp gant ar stad, ha neuze gant ar rektordi e Breizh ma vo lakaet e pleustr kinnigoù ar Rannvro. N’omp ket evit asantiñ disfiz pe diskont a-zivout ar c’hinnigoù-se a rofe an tu da virout hor glad boutin en arvar, da lavaret eo ar brezhoneg.\nPrevious PostFEUR-EMGLEV STAD-RANNVRO DIWAR-BENN TREUZKAS YEZHOU BREIZH : KASET DA VLOAVEZH AN ERC’H DU ?\nNext PostGalv da vanifestiñ dirak rektordi Roazhon 19-01-22: kenemglev Stad-Rannvro


Pajenn:Morvan - Buez ar Zent, 1894.djvu/30 - Wikimammenn\nPajenn:Morvan - Buez ar Zent, 1894.djvu/30\n8 a C’henver\nsant lusian, eskop\nd’ezho. Neuze e labouraz d’ho gounit d’ar feiz gant sikour he zaou goumpagnoun, ha Doue a vennigaz he labour. Eleiz anezho a zilezaz servich ho doueou faoz, hag a resevaz ar vadiziant hag ar zakramant a gonfirmasion.\nAnn tri archer a gavaz Lusian hag he zaou goumpagnoun var eur menez hag a reat Menez-Mil anezhan, varnhed eul leo dioc’h Beauvais. Evit spounta ar Zant, e lazchont da genta Maksian ha Julian a daoliou sabrenn. Mes Lusian ne reaz van evit kement-se, hag a lavaraz d’ezho : « — Me zo diskib da Jezuz-Krist, ha va brasa joa a ve mervel evithan. » Neuze ann archerien a stagaz d’ezhan he zaouarn adren he gein evit he skourjeza ha goudeze hen dibennchont d’he dro Kerkent e paraz eur sklerijenn dreist-ordinal var ar menez, hag eur vouez euz ann Env a lavaras : « — Deuz, servicher kalounek,\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/30&oldid=137493 »


An haiku displeget gant Malo Bouessel du Bourg : barzhoneg berrañ ar bed\nPublié le 1/03/11 22:27 -- mis à jour le 00/00/00 00:00\nABP- E Banaleg, 'poa roet peder reolenn da heuliañ a-benn sevel gwir haïkuioù, gallout a rafes, buan a-walc'h, lavarout petra eo ar peder reolenn-se ?\nMBdB - Da resisaat an traoù em eus komzet eus teir reolenn furmel ha peder reolenn nann furmel a denn da spered an haïku.\nAn teir reolenn furmel a zo anavezet mat daoust ma ne vez ket doujet dezho peurvuiañ, hiziv an deiz. Klasket em eus diskouez eus pelec'h e teue ar reolennoù diazez-se ha petra a zegasent d'an haïku. Rak , hervezon, goude ma ne glot ket spered an haïku gant doareoù an “Akademi”, n'eo ket mat kas d'ar blotoù ar reolennoù-se anez intent mat o spered don.\nSetu an teir reolenn furmel neuze :\n1) Ar werzaouriezh : 5 troad/7 troad/5 troad. Dres ar pezh a c'hell unan distagañ en un ten anal. Mentadur anal ar vuhez an hini eo.\n2) Implij ur ger a vare-bloaz (kigo) , evit gwriziennañ an haïku er vuhez pemdeziek hag e emdroadur diastal an natur hag an ene.\n3) Implij un troc'h-werzenn (kiregi), kement ha merkañ santad an estlamm ha degas lusk ha nerzh d'an haïku.\nHag ar peder reolenn (n'eo ket klok al listenn evel-just) a denn da spered an haïku :\n1) Ar fent hag an doareoù dichek : a-enep barzhoniezh tri mil gempennet ha rikamanet ar vegenn hag al Lez e oa en em ledet an haiku e-touez ar vourc'hizien hag an dud vunut e Japan.\n2) An skañvded (Karumi) hag ar freskter (Ada), kement ha reiñ un tañva eus ar berus m'eo ar vuhez.\n3) An dienez (wabi), a saver diwarni ur varzhoniezh diginkl a-zivout traezoù uvel : sandalennoù kozh, skudelloù darniet…\n4) Ar verglenn (sabi), a santer diwarni an amzer o tremen, ar marv oc'h ober e annez e pep tra.\nABP- Ar brezhoneg hag an haïku : piv eo ar skrivagnerien ? Penaos e vez implijet ar brezhoneg evit skrivañ haïkuioù ? Peseurt re a blij dit kalz ?\nUn toullad skrivagnerion vreizhat o deus savet haïkuioù : Youenn Brusk, Paol Keineg, Maï-Ewen, Fañch Peru, Bernez Tangi… Dre vras ne zoujont ket da vat da reolennoù diazez an haïkuioù, met klask a reont tapout spered an haïkuioù avat. Maïwen ha Bernez Tangi a blij din o haïkuioù. Hemañ, gant Bernez Tangi, da skouer :\n«Delioù sec'h strewet\nWar hent ar stêr\nAr Vreizhiz a blij dezho ar stummoù berr pe uvel : rimadelloù, krennlavarioù, chapelioù bihan, kalvarioù, feunteunioù… Ar mousfent goapaus ha santad an natur a zo perzh eus hon identelezh ivez. N'omp ket gwall bell diouzh spered an haïkuioù neuze.\nABP- Bezañ rener Produet e Breizh hag ur barzh a zo bezañ en ur bed ekonomikel hag en ur bed arzel a glask ar baourentez hag ar pep pouezusañ, pell diouzh an traoù da werzhañ… Penaos e rez al lamm etre an daou ved-se ?\nMBdB - Pal Produet e Breizh n'eo ket gounit arc'hant, met diorren al labour e Breizh, dre reiñ lañs d'an embregerezhioù ha d'ar sevenadur. Met ar wirionez a zo ganit, n'eo ket ar memes tachenn. Diaes a-walc'h eo kavout amzer, kavout nerzh ha kavout un didrouz hir a-walc'h evit sevel barzhoniezh.\nHa koulskoude, e mod-se emañ, ezhomm am eus eus ar varzhoniezh evit chom bev. Na bout e ve dre hentoù treuz ha kammigellek, e tizhan chom e darempred gant ar varzhoniezh. Ha te oar, bed ar stalioù hag an embregerezhioù n'eo ket ur bed estren. Pell emaomp diouzh an natur, met e-touez an dud emaomp, hag a bep seurt tud.\nUr sapre skol eo. Skol ar gevredigezh ha skol ar vuhez an hini eo. A-hend all, n'eo ket ar baourentez eo a glask an arz, met ar wirionez kentoc'h, dre hanterouriezh ar fromoù hag ar gened. Ha c'hoazh : gwirionez ar goulennoù, kentoc'h eget gwirionez ar respontoù.\nAesoc'h eo tizhout ar wirionez dre ar baourentez eget dre ar binvidigezh, met ar baourentez n'eo ket ar pal. Hag erfin, ar baourentez a vez kavet e pep lec'h. Paourentez e-keñver ar binvioù danvezel, evel-just, met paourentez ar garantez ivez, paourentez ar fiziañs, paourentez ar spered, ha, pa vo lavaret, breskadurezh pep den. Kement-se a glask tizhout ar varzhoniezh, d'am soñj.


Unpenniezh - Wikipedia\nUr reizhiad hag ur renad politikel m'emañ ar galloud e penn ur riez gant un den hepken eo an unpenniezh pe monarkiezh.\nDre hêrezh e vez treuzkaset ar galloud d'an unpenn peurliesañ, ha renadoù ar rouantelezh, impalaeriezh ha priñselezh a zo unpenniezhoù. Kavout a reer unpenniezhoù hep bevennoù lakaet dre skrid, a reer unpenniezhoù hollveliek anezho. Koulskoude en unpenniezhoù-se e vez reolennoù kuzh ha reizhiadoù kempouezañ, ar gourzhgalloudoù ofisiel pe guzh.\nUnpenniezhoù bonreizhel zo ivez, da lavaret eo renadoù ma lakaer reolennoù evit kempouez ar galloudoù en ur skrid anvet "bonreizh". Rannet e vez ar skrid-se e melladoù a zeskriv ar c'hoari etre an dud veur, an emvodoù ofisiel pennañ hag an doareoù d'o sevel. Deskrivet eo bet ar vonreizh evel ur gevrat etre un unpenn hag e bobl gant ar prederour gall Jean-Jacques Rousseau (1712-1778) en e oberenn Du contrat social, ou principes du droit politique "A-zivout ar gevrat kevredigezhel, pe pennaennoù ar gwir politikel" (1762).\nUnpenniezh hollveliour ha bonreizhel e Bro-C'hallAozañ\nAbaoe deroù rouantelezh ar Franked e oa bevennoù strizh da c'halloud ar roueed pa oa ret dezho ren aferioù ar rouantelezh diwar ali o gwizien bennañ ha hini an eskibien. Ar re-se a zlee degas soudarded pa veze goulennet gant ar roue, met e mod-se ne oa ket frankiz gant hennezh da ober hervez e soñj.\nAn unpenniezh er bedAozañ\n██ Unpenniezh hollveliek pe Hollveliegezh\n██ Unpenniezh hantervonreizhel\n██ Unpenniezh vonreizhel\n██ Stadoù unanet ez personel gant ur roue bonreizhel, evel ar Rouantelezhioù e-barzh Commonwealth Bro-Saoz\n██ Unpenniezhioù isvroadel (hengounel)\n↑ Jean-Jacques Rousseau (1762), Du contrat social, Larousse, 2013, ISBN 978-2-03-589309-3 (fr)\nAdtapet diwar « https://br.wikipedia.org/w/index.php?title=Unpenniezh&oldid=1976414 »\nKemm diwezhañ d'an 6 Meu 2022 da 10:36